กรณีศึกษา ยูทูบเบอร์ มีรายได้มาจากไหน?
ความก้าวหน้าของเทคโนโลยีและอินเทอร์เน็ต กำลังทำให้บางอาชีพได้รับผลกระทบ  บางอาชีพมีบทบาทในสังคมน้อยลง บางอาชีพถึงขั้นเลือนหายไป แต่ในมุมกลับกัน เทคโนโลยีและอินเทอร์เน็ต ก็ทำให้เกิดอาชีพใหม่ๆ ขึ้นด้วยเช่นกัน
6 ก.ย. 2563

กรณีศึกษา ยูทูบเบอร์ มีรายได้มาจากไหน? /โดย ลงทุนแมน
ความก้าวหน้าของเทคโนโลยีและอินเทอร์เน็ต กำลังทำให้บางอาชีพได้รับผลกระทบ 
บางอาชีพมีบทบาทในสังคมน้อยลง บางอาชีพถึงขั้นเลือนหายไป
แต่ในมุมกลับกัน เทคโนโลยีและอินเทอร์เน็ต
ก็ทำให้เกิดอาชีพใหม่ๆ ขึ้นด้วยเช่นกัน
และหนึ่งในอาชีพที่เกิดขึ้นมาได้ไม่นานก็คือ “ยูทูบเบอร์  (YouTuber)”
ยูทูบเบอร์ต้องทำอะไรบ้าง? มีรายได้มากแค่ไหน
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ยูทูบเบอร์ อธิบายให้เข้าใจง่ายๆ คือ 
คนที่อัปโหลดวิดีโอไปเผยแพร่บนเว็บไซต์ YouTube เพื่อทำรายได้จากคลิปวิดีโอดังกล่าว
ซึ่งคลิปวิดีโอที่อัปโหลด ไม่ได้ถูกจำกัดว่าต้องเป็นแนวไหน เพียงแต่ต้องไม่ใช่เรื่องผิดกฎหมาย ไม่ละเมิดลิขสิทธิ์ และเป็นไปตามข้อกำหนดของ YouTube
สิ่งที่ทำให้อาชีพนี้น่าสนใจคือ 
ไม่ว่าใครก็สามารถเป็นยูทูบเบอร์ได้ แค่เพียงมีบัญชีของ YouTube และมีอุปกรณ์ในการสร้างผลงาน
เราจึงเห็นคนทั่วไปที่กลายมาเป็นยูทูบเบอร์กันอย่างมากมายในวันนี้
โดยรายได้ของยูทูบเบอร์ หลักๆ จะมาจาก 2 ช่องทาง คือ
1. รายได้จากค่าโฆษณา ซึ่งโฆษณาที่ว่านี้ ก็คือโฆษณาที่เราเห็นก่อน หรือระหว่างคลิปวิดีโอที่เราชม
ยูทูบเบอร์ผู้ที่จะได้รับรายได้จากส่วนนี้ ต้องมีผู้ติดตาม 1,000 คน ขึ้นไป และต้องมีผู้เข้ามาชมคลิปที่อัปโหลดโดยยูทูบเบอร์คนนั้น รวมกันทุกคลิปเป็นเวลาไม่น้อยกว่า 4,000 ชม. ใน 1 ปี
ถ้าถามว่ารายได้จากค่าโฆษณาตรงนี้มาจากไหน
คำตอบก็คือ มาจากบริษัทที่จ่ายเงินให้กับ YouTube เพื่อแลกกับการลงโฆษณาบนแพลตฟอร์ม YouTube
แล้วทาง YouTube จะนำเงินมาจ่ายให้กับยูทูบเบอร์อีกที
ซึ่งยูทูบเบอร์แต่ละคนจะได้ส่วนแบ่งค่าโฆษณาจาก YouTube แตกต่างกันไปตามเงื่อนไขของ YouTube
2. รายได้จากการโปรโมตสินค้าให้กับสปอนเซอร์หรือผู้ว่าจ้าง โดยค่าจ้างที่ได้ก็จะขึ้นอยู่กับการตกลงกันระหว่างผู้ว่าจ้างและยูทูบเบอร์
โดยรายได้จากสองช่องทางที่ว่ามาจะมากหรือน้อย ปัจจัยหลักก็คือ ยอดการเข้าชม (Views) และผู้ติดตาม (Subscribers)
ซึ่งสิ่งที่ทำให้วิดีโอมีผู้เข้ามารับชมจำนวนมาก
คือการสร้างวิดีโอให้น่าสนใจและสามารถดึงดูดผู้ชมได้
หมายความว่า ยูทูบเบอร์ที่มีความสามารถในการสร้างสรรค์ผลงาน
มีผู้ติดตามและมียอดการรับชมวิดีโอจำนวนมาก ก็จะสร้างรายได้ได้มากตามไปด้วย
แล้วยูทูบเบอร์ของไทยที่มีคนติดตามมากที่สุด คือใคร?
คำตอบก็คือ เก๋ไก๋ สไลเดอร์ ยูทูบเบอร์ที่มีอายุเพียง 24 ปี
ซึ่งปัจจุบัน ช่อง Kaykai Salaider บน YouTube มีผู้ติดตามถึง 13.9 ล้านคน
รายได้และกำไรของ บริษัท สไลเดอร์ โปรดักชั่น จำกัด
ปี 2560 รายได้ 2.2 ล้านบาท กำไร 1.1 ล้านบาท
ปี 2561 รายได้ 50.1 ล้านบาท กำไร 27.8 ล้านบาท
ปี 2562 รายได้ 49.9 ล้านบาท กำไร 21.9 ล้านบาท
ส่วนในต่างประเทศ ยูทูบเบอร์ที่มีรายได้สูง เช่น
1. Ryan Kaji หนุ่มน้อยอายุเพียง 9 ขวบ
Ryan เริ่มเป็นยูทูบเบอร์ตั้งแต่อายุ 3 ขวบ ด้วยการทำคลิปแกะกล่องรีวิวของเล่น 
ปัจจุบัน มีผู้ติดตาม 26.4 ล้านคน 
และทำรายได้ในปี 2019 จากการเป็นยูทูบเบอร์ไปประมาณ 820 ล้านบาท
2. Dude Perfect กลุ่มเพื่อน 5 คน ที่รวมตัวกันระหว่างเรียนที่มหาวิทยาลัย Texas A&M ในสหรัฐอเมริกา
โดยวิดีโอในช่อง Dude Perfect จะเกี่ยวกับการเล่นกีฬาและการแสดงสิ่งโลดโผน
ปัจจุบัน มีผู้ติดตาม 53.2 ล้านคน 
และทำรายได้ในปี 2019 จากการเป็นยูทูบเบอร์ไปประมาณ 630 ล้านบาท
3. Anastasia Radzinskaya สาวน้อยชาวรัสเซียอายุ 5 ขวบ
คลิปวิดีโอส่วนใหญ่ในช่อง จะเกี่ยวกับการใช้ชีวิตกับคุณพ่อ
ปัจจุบัน มีผู้ติดตาม 59.6 ล้านคน
และทำรายได้ในปี 2019 จากการเป็นยูทูบเบอร์ไปประมาณ 570 ล้านบาท
แล้วเรื่องนี้ทำให้เราเห็นอะไร?
สิ่งที่เราเห็นในวันนี้ คือ ไม่ว่าจะเป็นใคร อายุเท่าไร 
ก็สามารถสร้างรายได้มหาศาล จากอาชีพที่เรียกว่า “ยูทูบเบอร์” ได้
และนี่คงเป็นหนึ่งในหลายๆ เรื่องที่ทำให้เห็นว่า 
สิ่งที่เราคิดว่าเป็นไปไม่ได้ในอดีต ปัจจุบันมันอาจไม่เป็นอย่างที่เราเคยคิด
อย่างเช่นตัวอย่างของเรื่องนี้
ถ้าไปถามคนในอดีต คงไม่มีใครเชื่อว่าเด็กอายุ 9 ขวบ จะสร้างรายได้ 820 ล้านบาท ได้ในหนึ่งปี
แต่เรื่องที่ว่า มันได้เกิดขึ้นแล้วจริงๆ ในวันนี้..
ปิดท้ายด้วยข้อมูลที่น่าสนใจ
ปัจจุบัน YouTube คือ หนึ่งในแพลตฟอร์มที่มีผู้นิยมใช้งานมากที่สุดในโลก
ในปี 2019 YouTube มีจำนวนผู้ใช้งานทั่วโลกกว่า 2,000 ล้านคน 
และใน 1 วัน มีการรับชมวิดีโอบน YouTube เป็นเวลามากกว่า 1,000 ล้านชั่วโมง
และรู้ไหมว่า ในปี 2006 Alphabet บริษัทแม่ของ Google ซื้อ YouTube มาในราคาประมาณ 52,000 ล้านบาท
ในปี 2019 YouTube มีรายได้ประมาณ 473,000 ล้านบาท 
แค่รายได้ของ YouTube ในปี 2019 ปีเดียว 
ก็มากกว่ามูลค่าของ YouTube เมื่อ 13 ปีก่อน ถึง 9 เท่า เลยทีเดียว..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-